b'\n_START_ARTICLE_\nAmyloidoosi\n_START_PARAGRAPH_\nAmyloidoosi on yleisnimitys eri syist\xc3\xa4 johtuvalle elimist\xc3\xb6n tilalle, jossa elimist\xc3\xb6\xc3\xb6n kertyy liukenemattomaan muotoon muuntunutta proteiinia, amyloidia. Amyloidi-proteiineja on useita eri tyyppej\xc3\xa4, joiden mukaan my\xc3\xb6s eri amyloidoosisairaudet on nimetty. Amyloidin kertyminen voi johtua joko kyseisten v\xc3\xa4\xc3\xa4rin laskostuneiden proteiinien liiallisesta tuotannosta, mutaatiosta proteiinia tuottavassa geeniss\xc3\xa4, mik\xc3\xa4 johtaa proteiinien virheelliseen laskostumiseen ja kertymiseen, tai virheellisest\xc3\xa4 tai ep\xc3\xa4t\xc3\xa4ydellisest\xc3\xa4 solun ulkopuolisten proteiinien proteolyyttisest\xc3\xa4 hajottamisesta. Amyloidoosi voi olla joko systeeminen tai jollekin elimelle ominainen. Syyt proteiinien kertymiselle vaihtelevat, samoin oireet. Amyloidoosi luetaan harvinaisiin sairauksiin.\n_START_SECTION_\nOireet ja l\xc3\xb6yd\xc3\xb6kset\n_START_PARAGRAPH_\nEri sairauksien ja potilaiden oireiden luonne riippuu siit\xc3\xa4, mihin kudoksiin ja mit\xc3\xa4 amyloidiproteiinia kertyy. \xc2\xa0Syd\xc3\xa4n ja munuaiset ovat tyypillisi\xc3\xa4 kohdekudoksia. Munuaisissa amyloidin kertyminen voi aiheuttaa nefroottisen syndrooman. Syd\xc3\xa4mess\xc3\xa4 amyloidin kertyminen voi aiheuttaa sek\xc3\xa4 systolista ett\xc3\xa4 diastolista syd\xc3\xa4men vajaatoimintaa. My\xc3\xb6s sensoriset- ja autonomisen hermoston neuropatiat ovat mahdollisia. Muissa kudoksissa amyloidin kertyminen voi aiheuttaa niiden suurentumista, esimerkiksi suurentuneen kielen.\n_START_SECTION_\nDiagnoosi\n_START_PARAGRAPH_\nAmyloidoosi-diagnoosi tehd\xc3\xa4\xc3\xa4n yleens\xc3\xa4 kudoksesta otettua koepalaa tutkimalla. Kudosn\xc3\xa4ytteit\xc3\xa4 v\xc3\xa4rj\xc3\xa4t\xc3\xa4\xc3\xa4n eri v\xc3\xa4rj\xc3\xa4ysmenetelmill\xc3\xa4, joista hy\xc3\xb6dyllisin t\xc3\xa4h\xc3\xa4n tarkoitukseen on kongopunav\xc3\xa4rj\xc3\xa4ys. Koepala voidaan ottaa mist\xc3\xa4 tahansa elimest\xc3\xa4, johon amyloidoosia on kertynyt, mutta systeemisiss\xc3\xa4 amyloidooseissa n\xc3\xa4yte voidaan ottaa my\xc3\xb6s mahan rasvakudoksesta n\xc3\xa4ytteenoton helppouden vuoksi._NEWLINE_Perinn\xc3\xb6lliset amyloidoosit voidaan todeta jo ennen oireiden ilmenemist\xc3\xa4 geenitestill\xc3\xa4.\n_START_SECTION_\nHoito\n_START_PARAGRAPH_\nHoito riippuu amyloidoosityypist\xc3\xa4. AL-amyloidoosin hoidossa pyrit\xc3\xa4\xc3\xa4n hillitsem\xc3\xa4\xc3\xa4n plasmasolujen lis\xc3\xa4\xc3\xa4ntymist\xc3\xa4 ja n\xc3\xa4in v\xc3\xa4hent\xc3\xa4m\xc3\xa4\xc3\xa4n kevytketjuproteeiinien tuotantoa. Hoitona k\xc3\xa4ytet\xc3\xa4\xc3\xa4n solunsalpaajahoitoa ja mahdollisesti kantasolusiirtoa. AA-amyloidoosin hoidossa on t\xc3\xa4rke\xc3\xa4\xc3\xa4 saadaan amyloidoosin taustalla oleva tulehdusreaktio hallintaan, jolloin amyloidoosin eteneminen voi pys\xc3\xa4hty\xc3\xa4. TTR-amyloidoosissa maksansiirto on parantava hoitomuoto, sill\xc3\xa4 transtyretiini-proteiinia valmistetaan maksassa.\xc2\xa0'